text: Husk paraplyen lørdag og søndag
  19 august 2017 kl. 05.39
  Både lørdag og søndag vil være præget af et tungt skydække og store mængder nedbør.
  Efter en fredag aften og nat  til lørdag med masser af regn mange steder, bliver også både lørdag og søndag præget af et tungt skydække og rigelige mængder nedbør, lyder vejrudsigten fra DMI.
  Ifølge TV 2 Vejret målte en privat vejrstation i Skelde lidt syd for Sønderborg nær Flensborg Fjord fredag aften, at der faldt 22,8 millimeter regn på en halv time mellem kl. 20.10 og 20.40. Det er det andet skybrud i denne uge på Als, hvor skybrud tirsdag aften blev registreret ved Kegnæs.
  I takt med at nedbørsmængderne tager til, så vil temperaturerne også tage et dyk i weekenden.  Det bliver ikke særlig varmt, og temperaturerne vil falde til mellem 16 og 20 grader over weekenden, hvor det også vil blæse en del fra vest.
  Både lørdag og søndag vil det være dem, der befinder sig længst mod øst, som har de bedste muligheder for at se en smule til solen.
  